**ГЭР БҮЛ, ХӨДӨЛМӨР, НИЙГМИЙН ХАМГААЛЛЫН САЙД,**

**БОЛОВСРОЛЫН САЙДЫН ХАМТАРСАН ТУШААЛ**

2025 оны ... дугаар Дугаар ... Улаанбаатар

сарын ... -ны өдөр хот

Нийтлэг шаардлага батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Хүүхэд хамгааллын тухай хуулийн 23 дугаар зүйлийн 23.9 дэх заалтыг тус тус үндэслэн ТУШААХ нь:

1.”Боловсролын орчин дахь хүүхэд хамгааллын үйлчилгээний нийтлэг шаардлага”-ыг хавсралт ёсоор баталсугай.

2.Нийтлэг шаардлагыг хэрэгжүүлж ажиллахыг өмчийн бүх хэлбэрийн цэцэрлэгийн эрхлэгч, ерөнхий боловсролын болон мэргэжлийн боловсролын сургуулийн захиралуудад үүрэг болгосугай.

 3.Нийтлэг шаардлагын хэрэгжилтийг удирдлага, зохион байгуулалтаар хангаж, арга зүйн дэмжлэг үзүүлж ажиллахыг Хүүхэд, гэр бүлийн хөгжил, хамгааллын ерөнхий газар /…................../, Боловсролын ерөнхий газар /......................./-т тус тус даалгасугай.

4.Энэхүү тушаалын хэрэгжилтэд хяналт тавьж ажиллахыг Гэр бүл, хөдөлмөр, нийгмийн хамгааллын яамны Салбарын хяналтын газар /................................/, Боловсролын яамны Салбарын хяналтын газар /.........................../-т тус тус үүрэг болгосугай.

|  |  |
| --- | --- |
| ГЭР БҮЛ, ХӨДӨЛМӨР, НИЙГМИЙН ХАМГААЛЛЫН САЙДТ.АУБАКИР | БОЛОВСРОЛЫН САЙДП.НАРАНБАЯР |

Гэр бүл, хөдөлмөр, нийгмийн хамгааллын сайд, Боловсролын сайдын 2025 оны ... дугаар сарын ... -ны өдрийн ... дугаар хамтарсан тушаалын хавсралт

**БОЛОВСРОЛЫН ОРЧИН ДАХЬ**

**ХҮҮХЭД ХАМГААЛЛЫН ҮЙЛЧИЛГЭЭНИЙ**

**НИЙТЛЭГ ШААРДЛАГА**

**Нэг. Нийтлэг үндэслэл**

1.1.Боловсролын орчинд хүүхэд хамгааллын үйлчилгээ үзүүлэхэд өмчийн хэлбэрээс үл хамаарч энэхүү нийтлэг шаардлагыг дагаж мөрдөнө.

1.2.Боловсролын сургалтын байгууллага бүр хүүхэд хамгааллын бодлоготой байна.

1.2.1.хүүхэд хамгааллын бодлого нь Хүүхдийн эрхийн тухай конвенц, Хүүхэд хамгааллын тухай хууль, Хүүхдийн эрхийн тухай хууль, Боловсролын ерөнхий хууль, Сургуулийн өмнөх болон ерөнхий боловсролын тухай хууль, Мэргэжлийн болон техникийн боловсрол, сургалтын тухай хууль болон бусад хууль тогтоомжтой нийцсэн, боловсролын сургалтын байгууллагын онцлогт тохирсон байх;

1.2.2.боловсролын сургалтын байгууллага хүүхэд хамгааллын багтай байх;

1.2.2.1.хүүхэд хамгааллын баг нь Монгол Улсад хүчин төгөлдөр мөрдөгдөж буй хүүхэд хамгааллын холбогдох хууль, журам, нийтлэг шаардлагад заасны дагуу хүүхэд хамгааллын үйлчилгээ үзүүлж, үйлчилгээг баримтжуулах, хадгалах, архивлах, мэдээллийн сан бүрдүүлэх ажлыг хариуцах;

1.2.2.2.хүүхэд хамгааллын багийг боловсролын сургалтын байгууллагын захирал, эрхлэгч ахлах.

1.3.Боловсролын орчинд хүүхэд хамгааллын үйлчилгээ үзүүлэхдээ “Нийгмийн ажлын үйлчилгээний нийтлэг шаардлага MNS 6949:2021” стандартыг мөрдлөг болгоно.

**Хоёр. Хүүхэд хамгааллын үйлчилгээнд тавигдах шаардлага**

2.1.Боловсролын орчинд хүүхэд хамгааллын үйлчилгээ үзүүлэхэд дараах шаардлагыг хангаж, ажиллана.

 2.1.1.хүүхдийн эсрэг хүчирхийлэл, хүүхдийн эрхийн зөрчлийн тохиолдлын тухай мэдээллийг хүлээн авах, бүртгэх, шилжүүлэх, мэдээллийн мөрөөр хамгааллын үйлчилгээг үзүүлэх журам, заавартай байх;

 2.1.2.эрсдэлт нөхцөлд байгаа, эрсдэлд өртөж болзошгүй хүүхдийг илрүүлэх үнэлгээг тухай бүр хийж, холбогдох арга хэмжээг шуурхай авч, баримтжуулж ажилласан байх;

2.1.3.эрсдэлт нөхцөлд байгаа хүүхдэд хүүхэд хамгааллын үйлчилгээг кейс менежментийн үе шатын дагуу үзүүлэх;

2.1.4.хүүхэд хамгааллын үйлчилгээ авсан хүүхэд бүрийн хувийн хэргийг баталгаажуулж, “Нийгмийн ажлын үйлчилгээний нийтлэг шаардлага MNS 6949:2021” стандартын дагуу хөтөлж, хадгалж, хамгаалах;

2.1.5.хүүхдэд нийгэм, сэтгэл зүйн дэмжлэгийг ээлтэй, аюулгүй орчинд үзүүлэх;

 2.1.5.1.яаралтай, шуурхай тусламжийн үед хүүхдэд тохиромжтой утасны цэг, анхны тусламжийн хайрцагтай байх;

2.1.6.холбон зуучлах байгууллагуудын жагсаалт, хамтын ажиллагааны гэрээ болон хамтран ажиллах үйл ажиллагааны хөтөлбөр, төлөвлөгөөг баталж, мөрдүүлэх;

2.1.7.хүүхдийн сургалт, хүүхдэд хамаатай асуудлаар шийдвэр гаргахдаа хүүхдийг оролцуулж, санал, санаачлагыг нь сонсож, тусгадаг байх;

2.1.8.хүүхэд хамгааллын үйлчилгээнд эцэг эх, асран хамгаалагч, харгалзан дэмжигчийг оролцуулж, хамтран ажилладаг байх.

**Гурав. Хүний нөөцөд тавигдах шаардлага**

 3.1.Боловсролын сургалтын байгууллага нь хүний нөөцийн дор дурдсан шаардлагыг хангасан байна:

3.1.1.багш, ажилтныг сонгон шалгаруулах, ажиллуулахдаа хүүхэд хамгааллын тухай хуулийн 30 дугаар зүйлийн 30.5-д заасан хүүхдийн эсрэг хүчирхийлэл, гэмт хэрэг үйлдэж байгаагүй иргэнийг сонгон шалгаруулж, ажиллуулах;

3.1.2.хүүхэд хамгааллын бодлого болон ёс зүйн дүрмийг танилцуулж, гарын үсэг зуруулан, хөдөлмөрийн гэрээний ард хавсаргах;

3.1.3.батлагдсан норм, нормативын дагуу нийгмийн ажилтан, сэтгэл зүйч, эмч, дотуур байрны багшаар ханган ажиллуулах;

3.1.4.нийт багш, ажилтан, суралцагч, эцэг эх, асран хамгаалагч, харгалзан дэмжигчдэд хүүхдийн эрх, хамгаалал, хүүхдийн эсрэг хүчирхийллийг таньж мэдэх, илрүүлэх, мэдээлэх талаар мэдлэг, ур чадварыг дээшлүүлэх сургалтыг хагас жил тутам зохион байгуулж, үр дүнг тайлагнах;

3.1.5.хүүхэд хамгааллын багийн гишүүдийг хүүхдийн эрх, хамгаалал, аюулгүй байдлыг хангах талаар холбогдох хууль, эрх зүйн баримт бичгийн агуулгын хүрээнд хагас жил тутам 8-аас доошгүй цагийн шаталсан, үе шаттай сургалтад хамруулдаг байх;

3.1.6.мэргэжлийн болон техникийн боловсролын сургалтын байгууллагын багш, ажилтан нь хөдөлмөрийн аюулгүй байдал, эрүүл ахуйн чиглэлээр сургалтад хамрагдсан байх;

**Дөрөв. Боловсролын сургалтын байгууллагын орчинд**

 **тавигдах шаардлага**

4.1.Боловсролын сургалтын байгууллагын орчин нь хүүхэд хамгааллын дор дурдсан шаардлагыг хангасан байна:

4.1.1.ундны ус, ариун цэврийн байгууламж, эрүүл ахуйн стандарт шаардлагыг хангасан байх;

4.1.2.орчны эрсдэлийн нөхцөл байдлын үнэлгээг хагас жил тутам хийж, эрсдэлийг бууруулах төлөвлөлт хийж, эрсдлээс урьдчилан сэргийлэх;

4.1.3.байгалийн гамшиг, гал түймэр болон бусад аюулаас өөрийгөө болон бусдыг хамгаалах аргад суралцах, хэрэглэх төлөвлөгөөтэй, бэлтгэл сургуулилт хийсэн байх;

4.1.4.стандартын шаардлага хангасан хяналтын камерыг зөвшөөрөгдсөн байршилд суурилуулсан байх;

4.1.5.ариун цэврийн болон хувцас солих өрөө нь хүүхдийн эрүүл, аюулгүй байдлыг хангасан, жендэрийн ялгаатай байдлаар тохижуулсан байх;

4.1.6.хөгжлийн бэрхшээлтэй хүүхдэд зориулсан тохируулгат орчин, нөхцөлийг бүрдүүлсэн байх;

4.1.7.хүүхэдтэй уулзалт хийх, сэтгэл зүйн зөвлөгөө өгөх өрөө нь сэтгэл зүйч, нийгмийн ажилтны өрөөнөөс тусдаа байх;

 4.1.7.1.уулзалтын өрөөнд хүүхдийн нас, бие, сэтгэхүйн онцлогт тохирсон эд хогшил, тоног төхөөрөмж, сургалт, хөгжлийн хэрэглэгдэхүүнтэй байх.

**Тав. Хүүхэд хамгааллын үйлчилгээний санхүүжилт**

5.1.Боловсролын сургалтын байгууллагын хүүхэд хамгааллын үйлчилгээний санжүүжилт дор дурдсан шаардлагыг хангасан байна:

5.1.1.хүүхэд хамгааллын үйлчилгээ үзүүлэх төсөвтэй байх;

5.1.2.хүүхэд хамгааллын зардлыг батлагдсан аргачлалын дагуу төлөвлөх, зарцуулах;

5.1.3.хүүхэд хамгааллын үйлчилгээний төсвийн гүйцэтгэл ил тод, нээлттэй байх;

5.1.4.санхүүгийн хяналт, тайлагналын тогтолцоотой байх.

**Зургаа. Хяналт-шинжилгээ, үнэлгээ**

6.1.Хүүхэд хамгааллын үйлчилгээний хяналт шинжилгээ, үнэлгээг дор дурдсан шаардлагын дагуу хийсэн байна:

6.1.1.хүүхэд хамгааллын багийн бүрэлдэхүүн, бүтэц үйл ажиллагааг баталсан тушаал, үйл ажиллагааны төлөвлөгөө, тайлантай эсэх;

6.1.2.хүүхэд хамгааллын үйлчилгээний түвшин, хэлбэр болон үйлчилгээ авсан хүүхдийн тохиолдол бүрийг мэдээллийн системд тогтмол бүртгэдэг эсэх;

6.1.3.хүүхэд хамгааллын үйлчилгээ авсан хүүхдийн хувийн хэргийн хадгалалт, хамгаалалтыг журам, стандартын дагуу хийдэг эсэх;

6.1.4.дотоод хяналт-шинжилгээг улирал тутам хийдэг эсэх;

6.1.5.гадны мэргэжлийн байгууллагаар хүүхэд хамгааллын үйлчилгээ, түүний үр дүнд хөндлөнгийн үнэлгээ хийлгэдэг эсэх;

6.1.6.үнэлгээний үр дүнд үндэслэн хүүхэд хамгааллын бодлого, үйл ажиллагааг сайжруулах төлөвлөлт хийсэн байх.

---000---